આસામ અહોમ પ્રજાએ વસાવ્યું હતું. તે પોતાની આગવી સંસ્કૃત્તિ અને ભાષા હોવાનું ગૌરવ સદાય લેતી આવી છે. આસામ પણ આજે છે તેના કરતાં બહુ મોટા પ્રદેશમાં ફેલાયેલું હતું. પશ્ચિમ તરફ એટલે કે હાલના બાંગલાદેશ તરફનો ઘણો વિસ્તાર પણ આસામ સાથે જોડાયેલો હતો. પરંતુ ધીમે ધીમે આ પ્રદેશોમાં આસામી કરતાં બંગાળીઓને વસતિ વધી ગઈ હતી. બાંગલા બોલતા હિન્દુ અને મુસ્લિમ બંનેની વસતિ વધી ગઈ હતી. સ્થિતિ એવી થઈ હતી કે આસામની કુલ સંખ્યા ગણવામાં આવે તેમાં આ પ્રદેશમાં મોટી સંખ્યામાં બંગાળીઓ વસ્યા હોવાથી આસામી કરતાં પણ બંગાળીઓની સંખ્યા વધી જતી હતી. તેના કારણે અંગ્રેજોને પ્રાંત રચના કરી હતી ત્યારે જ આસામી લોકોને સમજાયું કે પોતાના જ પ્રાંતમાં પોતે લઘુમતીમાં આવી ગયા છે. બંગાળીઓનું વર્ચસ બિઝનેસ, સરકારી તંત્ર અને રાજકારણમાં વધી ગયું હતું.